ORDE do 25 de febreiro de 2011 pola que se establecen as bases reguladoras para a concesión de axudas para o fomento e a consolidación das asociacións de cooperativas e de sociedades laborais e se procede á súa convocatoria para o ano 2011.
CONSELLERÍA DE TRABALLO E BENESTAR — III. OUTRAS DISPOSICIÓNS — 08/03/2011

A Comunidade Autónoma de Galicia asumiu a competencia exclusiva en materia de cooperativas en virtude da transferencia feita pola Lei orgánica 16/1995, do 27 de decembro, ampliando a recollida no artigo 28º.7 do Estatuto de autonomía de Galicia.
En virtude desta competencia, a Lei 5/1998, do 18 de decembro, de cooperativas de Galicia, recoñece de interese social a promoción e o desenvolvemento das sociedades cooperativas e das súas estruturas de integración económica e representativa, dispoñendo que a Xunta de Galicia, a través da consellería competente en materia de traballo, realizará unha política de fomento do movemento cooperativo e adoptará as medidas necesarias para promover a constitución e o desenvolvemento das cooperativas.
Segundo o disposto no Decreto 335/2009, do 11 de xuño, polo que se fixa a estrutura orgánica da Consellería de Traballo e Benestar, correspóndelle a esta o exercicio das competencias e funcións en materia de cooperativas e outras entidades de economía social, entre as que se atopan as entidades representativas das sociedades cooperativas e das sociedades laborais.
O Programa Operativo do Fondo Social Europeo de Galicia 2007-2013 recolle no seu eixe número 4 as estratexias dirixidas á promoción da cooperación transnacional e interrexional.
Neste marco e, concretamente, desenvolvendo o seu tema prioritario número 80, imputaranse distintas accións elixibles como as redes de intercooperación no ámbito da economía social, a promoción do emprendemento cooperativo e os servizos de información, orientación e asesoramento.
As axudas establecidas nesta orde para o fomento e consolidación do asociacionismo e para a realización de actividades de promoción, intégranse dentro das accións que a Consellería de Traballo e Benestar pretende levar a cabo para conseguir un axeitado desenvolvemento das estruturas representativas do cooperativismo e a economía social.
A través desta orde subvenciónanse os gastos de funcionamento das asociacións de cooperativas e de sociedades laborais, así como as actividades de promoción do cooperativismo e da economía social realizadas por estas. Para o ano 2011 incorpórase como novidade a modalidade de fomento do emprendemento en rede, co cal se reforza a participación e integración das asociacións na Rede de Centros de Desenvolvemento Cooperativo e da Economía Social en Galicia.
Neste marco de actuación, as bases reguladoras axústanse ao disposto na Lei 9/2007, do 13 de xuño, de subvencións de Galicia, en especial, no relativo aos principios de transparencia, eficacia e eficiencia na xestión e no Decreto11/2009, do 8 de xaneiro, polo que se aproba o seu regulamento, e na Lei 38/2003, do 17 de novembro, xeral de subvencións.
Por todo o exposto, consultados o Consello Galego de Cooperativas e o Consello Galego de Relacións Laborais, e de conformidade coas atribucións que teño conferidas polo artigo 34º da Lei 1/1983, do 22 de febreiro, reguladora da Xunta e da súa Presidencia,
DISPOÑO:
Sección primeira
Bases das axudas para o fomento e consolidación das asociacións de cooperativas e de sociedades laborais
Artigo 1º.-Finalidade.
1. Esta orde ten por obxecto establecer as bases reguladoras e facer a convocatoria de subvencións en réxime de concorrencia competitiva, para o fomento e consolidación das estruturas representativas do cooperativismo e a economía social, principalmente as asociacións de cooperativas e de sociedades laborais, subvencionando parcialmente os seus gastos normais de funcionamento e a realización de actividades de promoción do cooperativismo e a economía social, así como a realización de actividades de fomento do emprendemento realizadas en rede.
2. A xestión destas axudas realizarase de acordo cos seguintes principios:
-Publicidade, concorrencia, obxectividade, transparencia, igualdade e non-discriminación.
-Eficacia no cumprimento dos obxectivos fixados.
-Eficiencia na asignación e na utilización dos recursos públicos.
3. Estas bases teñen vixencia ata o ano 2013 inclusive.
Artigo 2º.-Financiamento e normativa reguladora.
1. A concesión das axudas previstas nesta orde estará suxeita á existencia de crédito orzamentario e realizarase con cargo á aplicación 12.03.324A.481.1, da Dirección Xeral de Relacións Laborais por un crédito anual que se concretará en cada convocatoria.
Estes importes poderán verse incrementados con fondos comunitarios, da Administración do Estado ou da Comunidade Autónoma de Galicia, de acordo co artigo 30º.2 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
Para atender a modalidade de actividades en rede reservarase unha contía que se concretará para cada convocatoria, correspondente a fondos cofinanciados polo Fondo Social Europeo (ao 80%) e fondos propios que cofinancian (ao 20%), por tratarse de accións elixibles no eixe 4, tema prioritario 80, de acordo co Programa operativo FSE de Galicia 2007-2013.
2. As solicitudes, a súa tramitación e concesión axustaranse ao disposto na Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común, na Lei 9/2007, do 13 de xuño, de subvencións de Galicia, no Decreto11/2009, do 8 de xaneiro, polo que se aproba o seu regulamento, na Lei de orzamentos xerais da Comunidade Autónoma de Galicia para cada ano, e na Lei 38/2003, do 17 de novembro, xeral de subvencións.
Artigo 3º.-Beneficiarias.
1. Poderán ser beneficiarias destas axudas as asociacións de cooperativas con actividade acreditada e debidamente inscritas no Rexistro Central de Cooperativas de Galicia, dependente da Consellería de Traballo e Benestar, así como as asociacións de sociedades laborais debidamente inscritas e con actividade acreditada. Para ser beneficiarias as entidades deberán estar ao día no cumprimento das obrigas referidas ao depósito de documentos e inscrición de acordos nos rexistros competentes.
2. A contía das axudas previstas non poderá superar o 80% dos gastos necesarios para a realización das actividades, que poderán contar así mesmo con outros financiamentos, sen que en ningún caso excedan da contía realmente xustificada e non achegada pola Xunta de Galicia.
Artigo 4º.-Actividades e gastos subvencionables.
1. Establécense tres modalidades de axuda:
-Gastos normais de funcionamento.
-Actividades de promoción do cooperativismo e economía social.
-Actividades en rede.
2. Poderán resultar subvencionables os gastos normais de funcionamento que se indican:
a) Alugueres e gastos de mantemento de locais e equipamentos.
b) Gastos de persoal.
c) Gastos de comunicacións (teléfono, internet, correo, mensaxaría e similares), material de oficina e publicacións diversas.
d) Mantemento da páxina web da asociación.
e) Cotas asociativas a entidades de intercooperación de ámbito superior á Comunidade Autónoma galega.
f) Gastos de representación e participación en congresos, seminarios, xornadas e similares.
g) Celebración de asembleas e reunións.
h) Servizos profesionais.
3. Como actividades de promoción do cooperativismo e a economía social, poderán ser obxecto de subvención as seguintes:
a) Organización de cursos, xornadas, conferencias e simposios.
b) Elaboración, publicación e difusión de estudos, informes, traballos de investigación, manuais e folletos divulgativos, inéditos.
c) Elaboración de proxectos de intercooperación e integración.
d) Asistencia a feiras, mostras e congresos.
e) Realización de procesos formativos de persoal responsable de titorías, especializado no asesoramento e acompañamento de proxectos.
f) Calquera outra acción promocional que fomente o cooperativismo.
4. Na modalidade de actividades en rede, poderán resultar subvencionables as actividades de carácter informativo, formativo ou de asesoramento, especialmente encamiñadas a fomentar o emprendemento cooperativo e a economía social, a través da Rede de Centros de Desenvolvemento. Estas actividades realizaranse de xeito coordinado coa Dirección Xeral de Relacións Laborais e as demais asociacións que resulten beneficiarias das axudas neste punto. As actividades realizaranse fundamentalmente nas instalacións que conformen a Rede de Centros de Desenvolvemento Cooperativo e de Economía Social
A título orientativo as actividades poderán consistir en:
a) Realización de charlas divulgativas, visitas formativas, cursos e xornadas.
b) Asesoramento a emprendedores e público en xeral.
c) Elaboración e publicación de estudos e materiais divulgativos inéditos, que contribúan á potenciación das actividades da rede de centros.
5. O período subvencionable de execución das accións fixarase en cada convocatoria anual de axudas.
Artigo 5 º.-Contía e límites.
1. A contía das axudas previstas non poderá superar o 80% dos gastos necesarios para a realización das actividades, que poderán contar así mesmo con outros financiamentos sen que en ningún caso excedan da contía realmente xustificada e non achegada pola Xunta de Galicia.
2. A contía máxima da subvención non poderá exceder de 80.000  por beneficiaria para a modalidade de actividades de promoción do cooperativismo e a economía social e de 40.000  por beneficiaria para a modalidade de actividades en rede.
3. Establécense, así mesmo, os seguintes límites subvencionables para as actividades que se indican a continuación:
-Actividades divulgativas e formativas de duración igual ou inferior a 10 horas: ata un máximo de 2.000 euros.
-Actividades divulgativas e formativas de duración superior a 10 horas: o límite será a contía resultante de multiplicar o número de horas de duración efectiva por 200 euros, ata un máximo de 5.000 euros.
-Asesoramento a emprendedores e público en xeral: ata un máximo de 20 euros por hora de atención e 10.000 euros por beneficiaria.
-Asistencia a feiras, mostras e congresos ata un máximo de 5.000 euros por beneficiaria.
Artigo 6º.-Solicitudes, documentación e prazo.
1. As solicitudes de axudas dirixiranse á Dirección Xeral de Relacións Laborais e presentaranse por calquera das formas previstas no artigo 38º.4 da Lei 30/1992, do 26 de novembro, modificada pola Lei 4/1999, de 13 de xaneiro, de réxime xurídico das administracións públicas e do procedemento administrativo común. As solicitudes e os anexos están dispoñibles na páxina web da Consellería de Traballo e Benestar http: //traballoebenestar.xunta.es.
1.1 Segundo o disposto no artigo 20º.3 da Lei 9/2007, as solicitudes dos interesados irán acompañadas dos documentos e das informacións determinados na convocatoria, salvo que os documentos exixidos xa estivesen en poder de calquera órgano da Administración actuante; neste caso o solicitante poderá acollerse ao establecido na letra f) do artigo 35º da Lei 30/1992, sempre que se faga constar a data e órgano ou dependencia en que foron presentados ou, se é o caso, emitidos e cando en transcorresen máis de cinco anos desde a finalización do procedemento ao que corresponda.
2. As solicitudes presentaranse segundo o modelo que figura como anexo I desta orde e deberán ir acompañadas da seguinte documentación :
-Fotocopia compulsada da tarxeta acreditativa do número de identificación fiscal da entidade solicitante.
-Ficha de solicitude da transferencia bancaria segundo o anexo IV desta orde.
-Declaración do conxunto de todas as solicitudes efectuadas, ou concedidas, para o mesmo proxecto ou actividade, ante as administracións públicas competentes ou outros entes públicos, segundo o modelo que figura como anexo III desta orde.
-Memoria asinada polo órgano competente, segundo o modelo que figura como anexo II desta orde.
-Orzamento detallado dos gastos normais de funcionamento para os cales se solicita a subvención, cuantificado economicamente en todas as súas epígrafes.
-Proposta das actividades de promoción do cooperativismo e a economía social para as cales se solicita a subvención, especificando a súa finalidade, as persoas destinatarias e os medios previstos para a súa realización, así como informe relativo á capacidade profesional das persoas intervenientes e un orzamento detallado, cuantificado economicamente en todas as súas epígrafes, que concrete a achega que realizará a entidade solicitante no seu financiamento.
-No caso de asociacións de sociedades laborais, certificación acreditativa das inscricións practicadas no rexistro público onde figure inscrita e fotocopia compulsada dos estatutos sociais e as súas modificacións, se é o caso, así como relación de entidades socias debidamente certificada.
3. Segundo o Decreto 255/2008, do 23 de outubro, polo que se simplifica a documentación para a tramitación dos procedementos administrativos e se fomenta a utilización de medios electrónicos, e a Orde do 7 de xullo de 2009, que desenvolve o decreto citado, deberán presentar copia compulsada do DNI do solicitante, no caso de que o/a interesado/a non autorice expresamente a comprobación dos datos por medio do acceso telemático ao sistema de verificación de datos de identidade do Ministerio de Política Territorial e Administración Pública.
Segundo o establecido no artigo 20º.3 da Lei 9/2007, do 13 de xuño, de subvencións de Galicia, a presentación da solicitude de subvención pola entidade interesada comportará a autorización ao órgano xestor para solicitar as certificacións que deban emitir a Axencia Estatal de Administración Tributaria, a Tesouraría Xeral da Seguridade Social e a consellería competente en materia de facenda da Xunta de Galicia; non obstante, o solicitante poderá denegar expresamente o consentimento, debendo presentar entón certificación nos termos previstos regulamentariamente.
4. As solicitudes poderán presentarse no prazo que marque a convocatoria para cada ano sen que en ningún caso poida ser inferior a un mes a partir do día seguinte ao da publicación da orde no Diario Oficial de Galicia.
Artigo 7º.-Instrución.
As unidades administrativas receptoras remitirán as solicitudes recibidas á Dirección Xeral de Relacións Laborais, por ser o órgano instrutor, para que o servizo competente comprobe se a solicitude ou documentación presentada reúne os requisitos exixidos nesta orde e, no suposto de que se observe algún defecto ou sexa incompleta a documentación, de conformidade co disposto no artigo 20º.5 da Lei 9/2007, do 13 de xuño, requirirá o interesado para que a repare no prazo máximo e improrrogable de 10 días e, se non o fixer, terase por desistido da súa solicitude, logo de resolución, que deberá ser ditada nos termos previstos no artigo no artigo 71º da Lei 30/1992, do 26 de novembro, de réxime xurídico das administracións públicas e do procedemento administrativo común.
Esta fase completarase incorporando ao expediente a información rexistral das asociacións de cooperativas solicitantes segundo a documentación que consta na Dirección Xeral de Relacións Laborais.
Artigo 8º.-Avaliación das solicitudes.
1. A concesión realizarase en réxime de concorrencia competitiva, previsto nos artigos 19º e seguintes da Lei 9/2007, do 13 de xuño de subvencións de Galicia, polo que, unha vez instruídos os expedientes pasarán para o seu exame á comisión de avaliación que informará o órgano instrutor. Este órgano elevará proposta á persoa titular da Consellería de Traballo e Benestar, quen resolverá poñendo fin á vía administrativa.
2. Para os efectos do disposto no parágrafo anterior, a comisión de avaliación estará formada polos seguintes membros: a persoa titular da Dirección Xeral de Relacións Laborais, que a presidirá, o/a subdirector/a xeral de Cooperativas e Economía Social, o/a xefe/a do Servizo de Cooperativas e Economía Social, que actuarán como vogais e, un/unha funcionario/a designado/a pola persoa titular da dirección xeral, que actuará como secretario/a. A dita comisión poderá adoptar validamente os seus acordos sempre que asistan a ela o/a presidente/a, ou persoa en que delegue, un/unha vogal e o/a secretario/a. Se por calquera causa, no momento en que a comisión de valoración teña que examinar as solicitudes, algunha das persoas que a compoñen non pode asistir, será substituída polo/a funcionario/a que para o efecto designe a persoa titular da Dirección Xeral de Relacións Laborais.
3. A comisión de avaliación, motivadamente, poderá requirir das entidades solicitantes das axudas información ou documentación adicional que, non estando en poder da Administración, teña fundamental relevancia e unha relación directa para unha mellor avaliación das solicitudes.
Artigo 9º.-Criterios de avaliación.
1. A concesión e contía das axudas para os gastos normais de funcionamento serán fixados en función da representatividade que teñan as asociacións solicitantes, en primeiro lugar e, tendo en conta os niveis de actividade que desenvolvan, en segundo lugar, de acordo co seguinte baremo:
1º. Polo número de asociadas: 1 punto por cada entidade asociada.
Neste suposto, se a cooperativa asociada é de segundo grao, computaranse as cooperativas integradas a través dela sempre e cando non estean asociadas directamente.
2º. Polo nivel de actividade da asociación outorgaranse:
-8 puntos por cada local de atención ás entidades asociadas en funcionamento, cun horario mínimo de apertura de 35 horas semanais. Se o horario resulta inferior reducirase proporcionalmente a puntuación.
-5 puntos pola participación no Consello Galego de Cooperativas.
-4 puntos por cada traballador ou traballadora a tempo completo, no caso de traballo a tempo parcial reducirase proporcionalmente a puntuación.
-4 puntos pola existencia de páxina web operativa e actualizada.
-2 puntos pola integración da asociación nunha entidade de intercooperación e 2 puntos adicionais cando estea integrada en máis dunha.
2. Para as subvencións de actividades de promoción do cooperativismo e a economía social, así como para as actividades en rede, teranse en conta os seguintes criterios ordenados segundo a súa importancia:
1º. Pola adecuación aos obxectivos e liñas de actuación do Plan Estratéxico para Cooperativismo, ata un máximo de 30 puntos.
2º. Por propostas formativas ou divulgativas dirixidas a fomentar a incorporación das mulleres aos órganos sociais das cooperativas e sociedades laborais e postos directivos en xeral, ata un máximo de 30 puntos.
3º. Por propostas innovadoras ou que pola súa singularidade acheguen novos enfoques e perspectivas ao cooperativismo e á economía social ou á súa promoción, ata un máximo de 25 puntos.
4º. Pola solvencia da entidade solicitante para levar a cabo a actividade, acreditada mediante memoria específica e, cumprimento dos compromisos derivados das actividades subvencionadas anteriormente, de ser o caso, ata un máximo de 20 puntos.
5º. Pola adecuación dos medios previstos e viabilidade do proxecto presentado, ata un máximo de 15 puntos.
6º. Polo emprego da lingua galega na realización das actividades para as cales solicita a axuda, ata un máximo de 15 puntos.
A concesión destas subvencións realízase mediante a comparación de todas as actividades propostas nas solicitudes presentadas, establecéndose para cada modalidade unha prelación entre as actividades de acordo cos criterios de valoración fixados no parágrafo anterior, e adxudicaranse a aquelas propostas que obtivesen maior puntuación.
Artigo 10º-Resolución e recursos.
1. A competencia para coñecer e resolver as solicitudes previstas nesta orde corresponderalle á persoa titular da Consellería de Traballo e Benestar.
2. Logo da fiscalización da proposta polo órgano interventor da consellería, o órgano concedente ditará a correspondente resolución que se lles notificará ás entidades interesadas.
3. O prazo para resolver e notificar será de tres meses. En todo caso, o antedito prazo non comezará a computarse ata que transcorra o prazo previsto para a presentación de solicitudes. Transcorrido o dito prazo sen que se dite resolución expresa, entenderase desestimada a solicitude de acordo co establecido no artigo 1º e no artigo 2º da Lei 6/2001, do 29 de xuño, de adecuación da normativa da Comunidade Autónoma de Galicia, á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
4. As resolucións que se diten neste procedemento esgotan a vía administrativa e contra elas cabe interpoñer recurso contencioso-administrativo no prazo de dous meses ante o órgano competente da xurisdición contencioso-administrativa e poderá formularse, con carácter potestativo, recurso de reposición, no prazo dun mes, ante o mesmo órgano que ditou a resolución impugnada, de conformidade co disposto na Lei 29/1998, do 13 de xullo, reguladora da xurisdición contencioso-administrativa e na Lei 30/1992, do 26 de novembro, de réxime xurídico das administracións públicas e do procedemento administrativo común.
5. De acordo co establecido nos puntos 3 e 4 do artigo 13º da Lei 4/2006, do 30 de xuño, de transparencia e de boas prácticas na Administración pública galega e no Decreto 132/2006, do 27 de xullo, e no artigo 15º da Lei 9/2007, do 13 de xuño, de subvencións de Galicia, a Consellería de Traballo e Benestar publicará no DOG e na súa páxina web oficial as subvencións concedidas ao abeiro deste orde, con expresión do beneficiario, a contía e a súa finalidade.
6. De conformidade coas prescricións da Lei orgánica 15/1999, do 13 de decembro, de protección de datos de carácter persoal, a Consellería de Traballo e Benestar incluirá e fará públicos, no rexistro regulado no Decreto 132/2006, do 27 de xullo, os datos relevantes referidos ás subvencións recibidas ao abeiro desta orde, así como as sancións impostas (os dereitos de acceso, rectificación, cancelación e oposición de datos de carácter persoal exerceranse ante o CIXTEC como órgano responsable dos ficheiros -rúa Domingo Fontán 9-15702 Santiago de Compostela).
No suposto de que a axuda estea cofinanciada polo Fondo Social Europeo, na resolución de concesión informarase o beneficiario/a de que a aceptación da axuda comunitaria implicará a súa aparición na lista pública cos nomes dos/as beneficiarios/as, das operacións e a cantidade de fondos públicos asignados a cada operación, que se publicará conforme o previsto na artigo 7º.2 d) do Regulamento (CE) 1828/2006, da Comisión, do 8 de decembro.
7. A presentación das solicitudes polas entidades interesadas autoriza expresamente a Consellería de Traballo e Benestar para incluír e facer públicos os datos relevantes referidos ás axudas e subvencións recibidas, así como as sancións impostas, se é o caso, nos rexistros regulados no referido Decreto 132/2006.
Segundo o disposto no artigo 15º.3 da Lei 9/2007, do 13 de xuño, os beneficiarios deberán dar axeitada publicidade de caracter público do financiamento das actividades obxecto de subvención.
Artigo 11º.-Forma de pagamento e xustificación.
1. As axudas materializaranse a través de convenios de colaboración subscritos pola consellería con cada unha das entidades beneficiarias.
En concepto de anticipo poderase facer efectivo ata o 80% do total da contía da subvención, unha vez acreditada a súa aceptación coa subscrición do convenio, segundo o previsto nos artigos 63º e 65º.4 h) do decreto 11/2009, do 8 de xaneiro, do regulamento da Lei de subvencións de Galicia, en referencia cos pagamentos anticipados e a exoneración da constitución de garantía por tratarse de entidades non lucrativas.
2. Os convenios de colaboración deberán conter, como mínimo, os seguintes aspectos:
a) Obxecto da colaboración e asociación colaboradora.
b) Normativa reguladora.
c) Prazo de duración.
d) Requisitos que deben cumprirse nas diferentes fases do procedemento.
e) Prazo e forma da presentación da xustificación da subvención.
f) Determinación dos libros e rexistros contables específicos que deben levar as asociacións para facilitar a adecuada xustificación da subvención e comprobación do cumprimento das condicións establecidas.
g) Obriga de reintegro da subvención no suposto de incumprimento dos requisitos e obrigas establecidos para a súa concesión e nos supostos previstos legalmente.
h) Obriga da asociación de someterse ás actuacións de comprobación e control previstas legalmente.
i) Contía económica da subvención.
3. O pagamento das axudas efectuarase segundo se estableza no correspondente convenio de colaboración e quedará condicionado á presentación dunha solicitude de pagamento (anexo V) xunto coa documentación xustificativa, para acreditar o cumprimento da finalidade para a cal se concedeu a subvención, antes da data que se fixe na resolución e se concrete para cada convocatoria. Unicamente se aboará ata o 80% dos pagamentos realmente realizados, correspondentes aos gastos xustificados, ata o tope máximo da contía inicialmente concedida como subvención.
Transcorrido o prazo establecido de xustificación sen se ter presentado esta perante o órgano administrativo competente, este requirirá o beneficiario para que no prazo improrrogable de dez días a presente. A falta de presentación da xustificación no prazo establecido neste parágrafo comportará a perda do dereito ao cobramento total ou parcial da subvención, a exixencia do reintegro e demais responsabilidades establecidas na Lei de subvencións de Galicia. A presentación da xustificación no prazo adicional establecido neste parágrafo non eximirá o beneficiario das sancións que, conforme a lei, correspondan.
4. En todo caso a forma de xustificación deberá aterse ao previsto no artigo 28º da Lei 9/2007, do 13 de xuño, de subvencións de Galicia.
Considéranse gastos subvencionables aqueles que de xeito indubidable respondan á natureza da actividade subvencionada e se realicen nos prazos establecidos nesta orde. En todo caso, para os gastos que se financien co Fondo Social Europeo respectaranse as condicións da Orde TIN/2965/2008, do 14 de outubro, pola que se determinan os gastos subvencionables polo FSE modificada pola Orde TIN/788/2009, do 25 de marzo.
5. A documentación acreditativa do cumprimento do programa subvencionado que se detalla na solicitude de pagamento (anexo V), especificarase no convenio de colaboración que se asinará entre a entidade beneficiaria e a Consellería de Traballo e Benestar e constará dos seguintes documentos:
-Certificación detallada expedida polo secretario da asociación, co visto e prace do seu presidente, dos gastos realizados e do cumprimento dos fins obxecto do convenio.
-Relación detallada das facturas/documentación dos gastos.
-Facturas e outros documentos xustificativos cos documentos acreditativos dos pagamentos correspondentes (orixinais ou fotocopias compulsadas).
-No caso de actividades formativas (cursos, xornadas, etc.) tamén deberá achegarse relación de asistentes co número do DNI e debidamente asinada por todos eles.
-Memoria resumo da execución do programa subvencionado (obrigado en formato papel e formato dixital).
-Copia de todos os documentos xerados (obrigado en formato papel e formato dixital).
-Documentación acreditativa da repercusión pública das accións executadas (cando proceda).
6. No momento da xustificación total da actividade subvencionada, deberá presentarse declaración complementaria do conxunto das axudas solicitadas para a mesma actividade, tanto as aprobadas ou concedidas como as pendentes de resolución, das distintas administracións públicas competentes ou outros entes públicos, ou, de ser o caso, que non solicitou nin percibiu outras axudas ou subvencións.
Artigo 12º.-Prohibicións, incompatibilidades e concorrencia.
A entidade solicitante non poderá estar incursa nas prohibicións para obter a condición de beneficiaria sinalada no artigo 10º da Lei 9/2007, de subvencións de Galicia, circunstancia que se xustificará mediante a declaración contida no anexo I desta orde.
En ningún caso o importe das subvencións ou axudas concedidas ao abeiro desta orde poderá ser de tal contía que, illadamente ou en concorrencia coas concedidas por outras administracións ou entes públicos ou privados, estatais ou internacionais, supere o custo total da actividade que vaia desenvolver a entidade beneficiaria. Non se poderán imputar os mesmos gastos aos distintos tipos de axuda previstos nesta orde.
Artigo 13º.-Obrigas das entidades beneficiarias.
Son obrigas das entidades beneficiarias das axudas as referidas no artigo 11º da Lei 9/2007, en especial as seguintes:
a) Estar ao día nas súas obrigas tributarias estatais e autonómicas e da Seguridade Social, así como de non ter pendente de pagamento ningunha outra débeda, por ningún concepto coa Administración pública da comunidade autónoma, con anterioridade a ditarse a proposta de resolución de concesión e realizar a proposta de pagamento da subvención.
b) Comunicarlle ao órgano concedente calquera modificación das condicións tidas en conta para a concesión da subvención, así como dos compromisos e obrigas asumidos polas entidades beneficiarias e, de ser o caso, a obtención concorrente de subvencións ou axudas para a mesma finalidade procedentes de calquera Administración ou ente público estatal ou internacional.
c) O sometemento ás actuacións de control, comprobación e inspección que efectuará a Consellería de Traballo e Benestar, ás de control financeiro que correspondan, se é o caso, á Intervención Xeral da Comunidade Autónoma, ás previstas na lexislación do Tribunal de Contas e ao Consello de Contas, ou a outros órganos da Administración do Estado ou da Unión Europea.
d) Conservar os documentos xustificativos da aplicación dos fondos recibidos, incluídos os documentos electrónicos, mentres poidan ser obxecto das actuacións de comprobación e control. Os/as beneficiarios/as da modalidade de actividades en rede deberán conservar a documentación por un período de tres anos a partir do peche do Programa operativo do Fondo Social Europeo de Galicia 2007-2013, tal como se define no artigo 89º, número 3, do Regulamento 1083/2006, do Consello. Deberá, así mesmo, manter unha separación contable adecuada para os gastos relacionados coa axuda que facilite a pista de auditoría.
e) Para a modalidade de fomento do emprendemento en rede, todas as medidas de publicidade e información que se deban executar serán coherentes co establecido na Guía de publicidade e información das intervencións cofinanciadas polos fondos estruturais 2007-2013, publicada pola Dirección Xeral de Planificación e Fondos da Consellería de Facenda e dispoñible na súa páxina web:
http://www.conselleriadefacenda.es/web/portal/area-de-planificacion-e-fondos
Artigo 14º.-Subcontratación.
Poderán ser obxecto de subcontratación, total ou parcial, as actividades subvencionadas a través desta convocatoria, coas condicións e requisitos establecidos no artigo 27º da Lei 9/2007, do 13 de xuño, de subvencións de Galicia e no artigo 43º do Decretro 11/2009, do 8 de xaneiro, polo que se aproba o regulamento da Lei 9/2007. En todo caso quedan fóra da subcontratación aqueles gastos nos cales teña que incorrer a entidade beneficiaria para a realización por si mesma da actividade subvencionada.
Artigo 15º.-Modificación da resolución, revogación e reintegro.
1. Toda alteración das condicións tidas en conta para a concesión das axudas, así como a obtención concorrente de subvencións e axudas outorgadas por outras administracións ou outros entes públicos ou privados, estatais ou internacionais, poderá dar lugar á modificación da resolución de concesión seguindo o principio de proporcionalidade a que se refire o artigo 14º.1.n da Lei 9/2007, de subvencións de Galicia, e eventualmente, á súa revogación.
2. Procederá a revogación das subvencións, así como o reintegro total ou parcial das cantidades percibidas e a exixencia do xuro de demora, nos casos e nos termos previstos nos artigos 32º e 33º da citada Lei 9/2007, e no Decreto 11/2009, do 8 de xaneiro, polo que se aproba o seu regulamento.
A obriga de reintegro establecida no parágrafo anterior enténdese sen prexuízo do establecido no Real decreto lexislativo 5/2000, do 4 de agosto, polo que se aproba o texto refundido da Lei sobre infraccións e sancións na orde social.
Artigo 16º.-Seguimento e control.
Sen prexuízo das facultades que teñan atribuídas outros órganos da Administración, a Consellería de Traballo e Benestar levará a cabo funcións de control, avaliación e seguimento.
Para realizar as ditas funcións poderanse utilizar cantos medios estean á súa disposición para comprobar, en todo momento, a aplicación das subvencións concedidas para os fins programados e o cumprimento dos requisitos exixidos nesta orde e demais normas vixentes que resulten de aplicación. Para estes efectos as entidades beneficiarias deberán cumprir as obrigas de comprobación que se establezan nesta orde e no convenio de colaboración.
Sección segunda
Convocatoria de axudas para o ano 2011
Artigo 17º.-Convocatoria.
Convócanse para o ano 2011, en réxime de concorrencia competitiva, as axudas para os programas de fomento e consolidación das asociacións de cooperativas e de sociedades laborais, reguladas polas bases da sección primeira desta orde.
Artigo 18º.-Presentación de solicitudes.
O prazo de presentación de solicitudes será dun mes contado a partir do día seguinte ao da publicación desta orde no Diario Oficial de Galicia.
Entenderase como último día do prazo o correspondente ao mesmo ordinal do día da publicación. Se o último día fose inhábil entenderase prorrogado ao primeiro día hábil seguinte e se no mes de vencemento non houber día equivalente ao inicial do cómputo entenderase que o prazo expira o último do mes.
Artigo 19º.-Período de ejecución das accións.
O período de execución das accións elixibles para ser subvencionadas será o comprendido entre o 1 de novembro do ano 2010 e o 31 de outubro do ano 2011.
Artigo 20º.-Xustificación das accións subvencionadas.
Os beneficiarios das axudas deberán xustificar o investimento conforme o establecido na resolución de concesión e solicitar os correspondentes pagamentos, mediante solicitude conforme o modelo do anexo V.
A data máxima de xustificación das accións subvencionadas será o 10 de novembro de 2011.
Artigo 21º.-Financiamento.
1. A concesión das axudas previstas nesta orde estará suxeita á existencia de crédito orzamentario e realizarase con cargo á aplicación 12.03.324A 481.1 (proxecto 2011 00610) cunha contía inicial de 616.935 euros da Dirección Xeral de Relacións Laborais.
2. Para atender a modalidade de actividades en rede reservarase a cantidade de cento sesenta e catro mil cincocentos trinta e sete euros (164.537 ) correspondentes a fondos cofinanciados polo Fondo Social Europeo (ao 80%) e fondos propios que cofinancian (ao 20%).
Disposición adicionais
Primeira.-A Consellería de Traballo e Benestar poderá requirir en todo momento a documentación orixinal que se considere necesaria para acreditar mellor o exacto cumprimento das condicións exixidas nesta orde.
Segunda.-Apróbase a delegación de atribucións da persoa titular da Consellería de Traballo e Benestar na persoa titular da Dirección Xeral de Relacións Laborais para autorizar, dispoñer, recoñecer a obriga e propoñer os correspondentes pagamentos ou a súa revogación, así como para resolver os procedementos de reintegro das subvencións indebidamente percibidas.
Disposición derradeiras
Primeira.-Facúltase a persoa titular da Dirección Xeral de Relacións Laborais para ditar, no ámbito das súas competencias, as resolucións e instrucións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 25 de febreiro de 2011.
Beatriz Mato Otero
Conselleira de Traballo e Benestar
Ver referencia pdf "04600D016P029.PDF"